text: Formalment, van fer desaparèixer la Setmana Catalana, que celebrà la seva darrera edició el 2005, i per tant, no es pot culpar la crisi. Però és que en realitat el que s'han carregat és la Volta, a qui li han donat tota la forma de la que han pretès esborrar i a sobre l'han avançat a mitjans de març.
  A banda d'eliminar el carismàtic efecte de "prèvia del Toru de França", córrer pel Pirineu en aquestes dates suposa tenir moltes possibilitats de no poder pujar els principals ports, sobretot en anys com aquest, amb tanta neu i temperatures tan baixes. Març és el mes més ventós de l'any, amb tramuntanades que a alta muntanya són esfereïdores i perilloses. L'any passat, que no havia nevat ni una quarta part del que ho ha fet aquest, ja no van poder pujar Vallter.
  En fi, que la Federació Catalana de Ciclisme, la Delegació d'Esports de la Generalitat o qui fos que prengué aquestes decisions es va lluir. Ha resultat un inepte total. Ara tenim una competició devaluada i fora de temps, mentre que fa una dècada en teníem dues de prestigi internacional i en dates apropiades.
  Esperem que quan siguem independents i el país torni a rutllar puguem recuperar totes aquestes coses que hem anat perdent, però també prenguem nota de com no s'han de fer les coses i intentem no fer el ridícul, perquè en aquest cas la culpa és només nostra, ja que suposo que no es pot atribuir a la crisi ni a Espanya, més enllà que sembli una decisió presa per la colla de regionalistes que governaven fa uns anys sense cap mena de visió de futur ni de projecció internacional de Catalunya.
  Tot i això, animem tothom a sortir al carrer al pas dels ciclistes amb l'estelada per fer arribar el nostre missatge, ja que no s'ha de desaprofitar cap ocasió, malgrat que algunes siguin deslluïdes.